Informácia o možnostiach poskytnutia humanitárnej pomoci na zmiernenie následkov prírodnej katastrofy v Japonsku Ministerstvom vnútra Slovenskej republiky

I.

Dňa 11. marca 2011 o 09,05 h Slovenská republika obdržala prostredníctvom Národného kontaktného miesta  Ministerstva vnútra Slovenskej republiky správu o zemetrasení v sile 8,9  stupňa Richterovej stupnice  severozápadne od mesta Sendai v Japonsku s následnými  cunami, ktoré zasiahli pobrežie v dĺžke 2 100 km a spôsobili obrovské materiálne škody a straty na životoch. Posledný oficiálny počet obetí je 2 400 osôb, ale odhady naznačujú prinajmenej 10 000. Viac ako 0,5 mil. ľudí stratilo strechu nad hlavou. V oblasti je nedostatok potravín, vody, benzínu a je prerušená dodávka elektrickej energie. Následkom vyššie uvedeného došlo k poškodeniu jadrovej elektrárne Fukušima s následným únikom nízkeho stupňa radiácie a nebezpečenstvom vzniku havárie väčšieho rozsahu.

Japonsko oslovilo Európsku úniu s predbežnou požiadavkou možného poskytnutia  materiálnej a záchranárskej (záchranári + psi) pomoci na odstránenie následkov zemetrasenia a cunami so žiadosťou o koordinovanie pomoci v rámci krajín Európskej únie (11. marca 2011).

Európska únia aktivovala Mechanizmus na poskytnutie pomoci (12. marca 2011) s dovetkom - pripraviť sily a prostriedky na poskytnutie pomoci  a o týchto informovať  Monitorovacie a informačné centrum Európskej únie (MIC).

Na základe výzvy MIC Ministerstvo vnútra Slovenskej republiky pripravilo skupinu záchranárov. Záchranársky modul Ministerstva vnútra Slovenskej republiky, s príslušnou technikou, je zložený zo 16 príslušníkov Hasičského a záchranného zboru špecializovaných na vyhľadávanie osôb po rôznych prírodných katastrofách, 8 príslušníkov Policajného zboru so psami  na vyhľadávanie osôb v ruinách, 8 potápačov -  príslušníkov Hasičského a záchranného zboru, 1 veterinára  a 6 lekárov s pohotovosťou do štyroch hodín od výzvy MIC. 

Po spresnení a špecifikácii materiálu potrebného na zmiernenie následkov zemetrasenia a cunami môže Slovenská republika zo zásob humanitárnych základní poskytnúť: 
-	materiál na núdzové ubytovanie (14 ks stanov NOVA – pre 8 osôb, 112 ks postelí, 112 ks spacích vakov),
-	mobilné agregáty na výrobu elektrickej energie - 15 ks,
-	prenosné kalové čerpadlá na odčerpávanie zaplavených priestorov -  10 ks,
-	prikrývky, spodnú bielizeň, oblečenie (košele, svetre, obuv) v množstve do 1 000 ks. 

Materiál je pripravený v humanitárnych základniach Limbach a Malý Šariš v prepravných vakoch a na paletách. Vzhľadom na potrebu riešenia colných formalít je možné začať prepravu materiálu  do 24 hodín po výzve MIC.

Podmienkou, umožňujúcou zapojenie Slovenskej republiky do vyslania humanitárnej pomoci Japonsku, je spolupráca krajín v rámci Európskej únie na zabezpečenie leteckej prepravy, čím môže byť limitovaný aj objem ponúkaného humanitárneho materiálu. V prípade potreby sa zabezpečí pozemná preprava akceptovaného množstva materiálu na určené letisko k následnému transportu. 

Informáciu o pripravenosti Slovenskej republiky poskytnúť materiálnu a ľudskú pomoc registruje MIC, ktoré na žiadosť Japonska vystupuje ako jediné kontaktné miesto pri koordinácii humanitárnej pomoci Európskou úniou Japonsku. 

Na základe ostatnej informácie zo dňa 14. marca 2011 boli orgány Európskej únie informované Ministerstvom zahraničných vecí Japonska, že fáza záchranných tímov sa postupne chýli ku koncu a bude nastupovať fáza zameraná na pokrytie základných potrieb obyvateľstva. V tejto súvislosti Japonsko dostalo ponuky pomoci zo 102 krajín a regiónov a 14 medzinárodných organizácií.

Pri zabezpečení  uvedenej pomoci Ministerstvo vnútra Slovenskej republiky bude postupovať v spolupráci s Ministerstvom zahraničných vecí Slovenskej republiky podľa Mechanizmu poskytovania humanitárnej pomoci Slovenskou republikou do zahraničia, ktorý schválila vláda Slovenskej republiky uznesením číslo 310 z 12. apríla 2006.

II.

Opatrenia na úseku civilnej ochrany obyvateľstva v prípade aktuálnej hrozby radiačného ohrozenia

	Ministerstvo vnútra Slovenskej republiky pri bežnej situácii ako aj aktuálnej hrozbe radiačného ohrozenia zabezpečuje prevádzku systému kontinuálneho radiačného monitorovania. Tento čiastkový systém je súčasťou širšej siete, v ktorej prevádzkujú svoje čiastkové systémy jadrové zariadenia, Slovenský hydrometeorologický ústav a ozbrojené sily Slovenskej republiky. V prípade potreby je pripravený aj systém periodického merania na vopred stanovených meracích bodoch a doplnkových meracích bodoch obvodnými úradmi a kontrolnými chemickými laboratóriami civilnej ochrany, vrátane analýzy, hodnotenia a zasielania  nameraných dát. 

	Kontinuálne meranie úrovne radiácie v systéme civilnej ochrany sa zabezpečuje         23 stacionárnymi meracími prístrojmi, meraním dávkového príkonu  rádiometrom RPSG05, ktorý je prevádzkovaný nepretržite 24 hodín (zoznam v prílohe č. 1). Havarijný režim je aktivovaný automaticky pri prekročení úrovne alarmu 350 nSv/h a 500 nSv/h pri desaťminútovom priemerovaní. Po prekročení tejto úrovne systém vysiela výstrahu akustickým signálom priamo zo stanice. Hodnotenie úrovne nameraných hodnôt a rámcový návod činností sú uvedené v prílohe č. 2. V prípade zaznamenania výstrahy stála služba sekcie  postupuje podľa vopred určených zásad takým spôsobom, aby informácia o prekročení úrovne bola poskytnutá zodpovedným vedúcim zamestnancom a následne orgánom štátnej správy na úseku radiačnej ochrany.

	V prípade potreby je možné rozvinúť aj systém periodického merania prístrojmi       DC – 3E – 83 buď na  stanovených stálych meracích bodoch na celom teritóriu Slovenskej republiky a po vopred určených trasách monitorovania, alebo na doplnkových bodoch, ktoré sa určia aktuálne podľa potreby.

	Ďalšie protiradiačné opatrenia na úseku civilnej ochrany obyvateľstva budú vykonávané v súlade s ustanoveniami § 49 zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov. Opatrenia budú zavádzané podľa miery radiačného ohrozenia na návrh Úradu verejného zdravotníctva Slovenskej republiky alebo regionálneho úradu verejného zdravotníctva na  

a)	ukrytie a na ukončenie ukrytia, 
b)	evakuáciu a na ukončenie evakuácie, 
c)	dočasné presídlenie a na ukončenie dočasného presídlenia, 
d)	trvalé presídlenie, 
e)	použitie profylaktík vrátane jódovej profylaxie alebo antidót, 
f)	odstránenie a spôsob odstránenia rádioaktívnej kontaminácie z terénu, budov a materiálov na bezpečnú úroveň z hľadiska radiačnej ochrany, 
g)	vykonanie iného zásahu na obmedzenie expozície osôb, 
h)	režimové opatrenia pre obyvateľov ohrozenej alebo zasiahnutej oblasti a na ich odvolanie.

Tieto opatrenia budú zabezpečované obvodnými úradmi v úzkej súčinnosti s príslušným útvarom Ministerstva vnútra Slovenskej republiky.